Britse minister bedank oor ‘immigrasieskandaal’Amber Rudd, die Britse minister van binnelandse sake, het bedank. Foto: Reuters Amber Rudd, die Britse minister van binnelandse sake, het Sondagaand bedank. Theresa May, die Britse eerste minister, se kantoor het bevestig Rudd se bedanking volg nadat sy na bewering die parlement mislei het oor die hantering van ŉ kwessie rakende die verwydering van onwettige immigrante. “Die eerste minister het vanaand die bedanking van die minister van binnelandse sake aanvaar,” het ŉ woordvoerder van Downing Street gesê. Lede van die opposisieparty het ŉ beroep op Rudd gedoen om te bedank nadat sy verlede week aan ŉ parlementêre komitee gesê het die regering het nie teikens vir die verwydering van onwettige immigrante nie, maar later erken het daar bestaan wel “plaaslike teikens”. Rudd is deur die komitee gepols oor kwotas rakende die sogenaamde “Windrush”-generasie, die eerste groep Karibiese immigrante wat ná die Tweede Wêreldoorlog in die Verenigde Koninkryk aangekom het en nou as onwettige immigrante geag word. Talle internasionale medialede het die voorval as ŉ “immigrasieskandaal” beskryf.